Ray Charles

Ray Charles (kodanikunimega Raymond Charles Robinson; 23. september 1930 Albany, Georgia osariik – 10. juuni 2004 Beverly Hills, California osariik) oli USA laulja, laulukirjutaja ja pianist.

Lapsepõlves jäi ta glaukoomi tõttu pimedaks. 1950. aastatel oli Charles soulmuusika pioneere, kui kasutas koos bluusi, džässi, rütmi ja bluusi ja gospelmuusika elemente. 1960. aastatel lisandusid tema muusikasse ka kantri- ja popmuusika. Plaadifirma ABC Records abil sai temast üks esimesi mustanahalisi muusikuid, kes sai oma muusikakarjääri üle sõltumatult otsustada.

Billboardi edetabelisse jõudis ta esimest korda 1949. aastal Maxin Trio koosseisus. 1952. aastal sõlmis ta plaadilepingu Atlantic Recordsiga. Singlite edetabelis Billboard Hot 100 oli tal kokku kolm esikohasinglit: "Georgia on My Mind" (1960), "Hit the Road Jack" (1961) ja "I Can't Stop Loving You" (1962). Tema teised tuntumad laulud olid muuhulgas "I Got a Woman" (1954), "What'd I Say" (1959), "Night Time Is the Right Time" (1959), "One Mint Julep" (1961), "Unchain My Heart" (1961), "Baby Grand" (duett Billy Joeliga; 1986) ja "A Song For You" (1993). Billboardi R&B-singlite edetabelis oli tal kokku 44 ja Hot 100-s üksteist esineljakümne singlit. Tema 1962. aasta album "Modern Sounds in Country and Western Music" oli tema esimene esikoha album plaadimüügiedetabelis Billboard 200.

Charlesi lauluhääl on Ameerika Ühendriikide muusikas üks isikupärasemaid. Ta on mõjutanud paljusid nimekaks saanud artiste, teiste seas Elvis Presleyt, Aretha Franklini, Stevie Wonderi, Van Morrisoni ja Billy Joeli.

2002. aasta oktoobris esines Charles Tallinnas Saku Suurhallis."Tallinnas esineb legendaarne Ray Charles". epl.delfi.ee. 02.10.2002.

Ta võitis 18 Grammy auhinda, millest viis postuumselt. 1987. aastal tunnustati teda Grammy elutööauhinnaga. Kümme tema salvestist on kantud Grammy Kuulsuste Halli. 1986. aastal oli Charles üks esimesi, kes võeti Rock'n'rolli Kuulsuste Halli liikmeks. 1981. aastal sai ta Hollywoodi kuulsuste alleele omanimelise tähe. 2021. aastal nimetati ta Kantrimuusika Kuulsuste Halli liikmeks."Induction: Medallion Ceremony". countrymusichalloffame.org. Vaadatud 18.08.2021. Ajakiri Rolling Stone on valinud Charlesi kõigi aegade parimate artistide seas kümnendale ja parimate lauljate seas teisele kohale.

Tunnustus
1986 – Kennedy keskuse elutööauhind
1993 – National Medal of Arts
1998 – Polari muusikaauhind 

 Viited 

 Välislingid 
 Ray Charlesi koduleht

Kategooria:Ameerika Ühendriikide lauljad
Kategooria:Ameerika Ühendriikide pianistid
Kategooria:Sündinud 1930
Kategooria:Surnud 2004